[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 23.11.2010

COM(2010) 685 τελικό

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2010/012 NL/Noord Holland ICT από τις Κάτω Χώρες)

ΑΙΤΙΟΛΟΓΙΚΗ ΕΚΘΕΣΗ

Το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση[1] επιτρέπει την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ) μέσω ενός μηχανισμού ευελιξίας, μέχρι το μέγιστο ετήσιο ποσό των 500 εκατομμυρίων ευρώ, πέραν και επιπλέον των σχετικών κονδυλίων του δημοσιονομικού πλαισίου.

Οι κανόνες χορήγησης των συνεισφορών του ΕΤΠ ορίζονται στον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση Ευρωπαϊκού Ταμείου Προσαρμογής στην Παγκοσμιοποίηση[2].

Στις 8 Απριλίου 2010 οι Κάτω Χώρες υπέβαλαν αίτηση με τα στοιχεία EGF/2010/012 ΝL/Noord Holland ICT για χρηματοδοτική συνεισφορά από το ΕΤΠ, ύστερα από την πραγματοποίηση απολύσεων σε δύο επιχειρήσεις που δραστηριοποιούνται στον κλάδο 46 της NACE αναθ. 2 («Χονδρικό εμπόριο, εκτός από το εμπόριο μηχανοκίνητων οχημάτων και μοτοσικλετών»)[3] στην περιφέρεια Noord Holland (NL32) των Κάτω Χωρών.

Ύστερα από ενδελεχή εξέταση της αίτησης, η Επιτροπή συμπέρανε, σύμφωνα με το άρθρο 10 του κανονισμού (ΕΚ) αριθ. 1927/2006, ότι ικανοποιούνται οι όροι χρηματοδοτικής συνεισφοράς στο πλαίσιο του εν λόγω κανονισμού.

ΠΕΡΙΛΗΨΗ THΣ ΑΙΤΗΣΗΣ ΚΑΙ ΑΝΑΛΥΣΗ

Βασικά στοιχεία: |

Αριθ. αναφοράς ΕΤΠ | EΤΠ/2010/012 |

Κράτος μέλος | Κάτω Χώρες |

Άρθρο 2 | β) |

Σχετικές επιχειρήσεις | 2 |

Περιφέρεια NUTS II | Noord Holland (NL32) |

NACE αναθ. 2 κλάδος | 46 «Χονδρικό εμπόριο, εκτός από το εμπόριο μηχανοκίνητων οχημάτων και μοτοσικλετών» |

Περίοδος αναφοράς | 1.5.2009 – 31.1.2010 |

Ημερομηνία έναρξης των εξατομικευμένων υπηρεσιών | 1.5.2009 |

Ημερομηνία υποβολής της αίτησης | 8.4.2010 |

Απολύσεις στη διάρκεια της περιόδου αναφοράς | 613 |

Απολυμένοι για τους οποίους προορίζεται η υποστήριξη | 613 |

Δαπάνες για εξατομικευμένες υπηρεσίες (σε ευρώ) | 3 776 693 |

Δαπάνες για την υλοποίηση του ΕΤΠ[4] (σε ευρώ) | 157 362 |

Δαπάνες για τη χρήση του ΕΤΠ (%) | 4 |

Συνολικός προϋπολογισμός (σε ευρώ) | 3 934 055 |

Συνεισφορά του ΕΤΠ (65 %) σε ευρώ | 2 557 135 |

1. Η αίτηση υποβλήθηκε στην Επιτροπή στις 8 Απριλίου 2010 και συμπληρώθηκε με πρόσθετα στοιχεία έως τις 5 Αυγούστου 2010.

2. Η αίτηση πληροί τους όρους για παρέμβαση του ΕΤΠ, όπως αυτοί ορίζονται στο άρθρο 2 στοιχείο β) του κανονισμού (ΕΚ) αριθ. 1927/2006, και υποβλήθηκε εντός της προθεσμίας των 10 εβδομάδων η οποία προβλέπεται στο άρθρο 5 του εν λόγω κανονισμού.

Σύνδεση των απολύσεων με τις μεγάλες διαρθρωτικές αλλαγές που επήλθαν στο παγκόσμιο εμπόριο λόγω της παγκοσμιοποίησης ή της χρηματοπιστωτικής και οικονομικής κρίσης

3. Για να τεκμηριώσουν τη σχέση μεταξύ των απολύσεων και της παγκόσμιας χρηματοπιστωτικής και οικονομικής κρίσης, οι Κάτω Χώρες υποστηρίζουν ότι η κρίση είχε αρνητικές συνέπειες για τις τεχνολογίες των πληροφοριών και των επικοινωνιών (ΤΠΕ), ιδίως για τις επιχειρήσεις που ασχολούνται με την ανάπτυξη και τις πωλήσεις υλισμικού. Η αιτούσα χώρα αναφέρει την αιφνίδια πτώση του δείκτη ΤΠΕ[5] της Ernst & Young για τις Κάτω Χώρες: η τιμή του δείκτη από 160 τον Αύγουστο του 2008 έπεσε στο 30 τον Απρίλιο του 2009. Ο δείκτης αυτός συνοψίζει τα κύρια ερευνητικά αποτελέσματα που αφορούν τον οικονομικό κύκλο, τις δαπάνες και την κατάρτιση προϋπολογισμών στον τομέα ΤΠΕ. Τα συνολικά αριθμητικά στοιχεία που περιλαμβάνονται στην αίτηση δείχνουν ότι στη Δυτική Ευρώπη η μεγέθυνση στην αγορά ΤΠΕ ήταν μικρότερη το 2009 σε σύγκριση με τα προηγούμενα χρόνια: ποσοστό μεγέθυνσης της τάξης του 2,7% το 2007, 2% το 2008 και 1,2% το 2009.

4. Οι ολλανδικές αρχές τονίζουν ότι στις δύο επιχειρήσεις που αποτελούν αντικείμενο της αίτησης, ο κύκλος εργασιών μειώθηκε σημαντικά το 2009 ως συνέπεια της συνολικής χρηματοπιστωτικής και οικονομικής κρίσης: για την Getronics η μείωση ήταν 25 % και για την HP 17 % για τον κλάδο των υπολογιστών και 19 % για τους εκτυπωτές.

5. Οι Κάτω Χώρες υποστηρίζουν επίσης ότι οι αρνητικές συνέπειες στην απασχόληση στον τομέα των ΤΠΕ από την παγκόσμια χρηματοπιστωτική και οικονομική κρίση επιδεινώθηκαν από τις διαρθρωτικές αλλαγές στην παγκόσμια αγορά ΤΠΕ, ιδίως από τη μετεγκατάσταση των εργοστασίων στην Κίνα και την Ινδία. Το 1996 το μερίδιο αγοράς των χωρών του ΟΟΣΑ[6] στο συνολικό εμπόριο ΤΠΕ ήταν 88 %· το 2006 το μερίδιο αυτό είχε ανέλθει στο 56 %.

Αποδείξεις για τον αριθμό των απολύσεων και συμμόρφωση με τα κριτήρια του άρθρου 2 στοιχείο β)

6. Οι Κάτω Χώρες υπέβαλαν την αίτηση αυτή δυνάμει των κριτηρίων παρέμβασης του άρθρου 2 στοιχείο β) του κανονισμού (ΕΚ) αριθ. 1927/2006, που απαιτεί τουλάχιστον 500 απολύσεις σε χρονικό διάστημα εννέα μηνών σε επιχειρήσεις που υπάγονται στον ίδιο κλάδο της NACE αναθ. 2 και δραστηριοποιούνται σε μία περιφέρεια ή σε δύο όμορες περιφέρειες επιπέδου NUTS II σε ένα κράτος μέλος.

7. Στην αίτηση αναφέρονται 613 απολύσεις σε δύο επιχειρήσεις που δραστηριοποιούνται στον κλάδο 46 της NACE αναθεώρηση 2 («Χονδρικό εμπόριο, εκτός από το εμπόριο μηχανοκίνητων οχημάτων και μοτοσικλετών») στην περιφέρεια NUTS II Noord Holland (NL32) των Κάτω Χωρών κατά την εννεάμηνη περίοδο αναφοράς από την 1η Μαΐου 2009 έως την 31η Ιανουαρίου 2010. Όλες οι απολύσεις αυτές υπολογίστηκαν σύμφωνα με τις διατάξεις του άρθρου 2 παράγραφος 2 πρώτη περίπτωση του κανονισμού (EΚ) αριθ. 1927/2006.

Εξήγηση της απρόβλεπτης φύσης των εν λόγω απολύσεων

8. Οι ολλανδικές αρχές υποστηρίζουν ότι έως τα μέσα του 2008 η αγορά των ΤΠΕ λειτουργούσε σχετικά καλά και είχε προοπτικές μεγέθυνσης τόσο για τις επιχειρήσεις ΤΠΕ όσο και για τις αγορές των πελατών τους. Αυτό έδωσε τη δυνατότητα στον τομέα να αντισταθμίσει τις συνέπειες των αλλαγών στο παγκόσμιο εμπόριο. Η οικονομική και χρηματοπιστωτική κρίση είχε ως αποτέλεσμα την αιφνίδια και απρόβλεπτη μείωση των συναφών με τα προϊόντα ΤΠΕ προϋπολογισμών επενδύσεων και στην επακόλουθη μείωση του κύκλου εργασιών για τις επιχειρήσεις ΤΠΕ.

Προσδιορισμός των επιχειρήσεων που προέβησαν σε απολύσεις και των εργαζομένων για τους οποίους ζητείται ενίσχυση

9. Στην αίτηση γίνεται λόγος για 613 απολύσεις, οι οποίες όλες αποτελούν το αντικείμενο της αίτησης για ενίσχυση στις ακόλουθες δύο επιχειρήσεις:

Επιχειρήσεις και αριθμός απολυμένων |

Getronics | 371 | HP | 242 |

Σύνολο επιχειρήσεων: 2 | Σύνολο απολύσεων: 613 |

10. Η κατανομή των εργαζομένων για τους οποίους ζητείται ενίσχυση έχει ως εξής:

Κατηγορία | Αριθμός | Ποσοστό |

Άνδρες | 398 | 64,9 |

Γυναίκες | 215 | 35,1 |

Πολίτες της ΕΕ | 576 | 94,0 |

Μη υπήκοοι ΕΕ | 37 | 6,0 |

15-24 ετών | 110 | 17,9 |

25-54 ετών | 338 | 55,1 |

55-64 ετών | 153 | 25,0 |

Άνω των 65 ετών | 12 | 2,0 |

Στις ανωτέρω κατηγορίες υπάρχουν 24 εργαζόμενοι (3,9 %) με μακροχρόνιο πρόβλημα υγείας ή με αναπηρία.

11. Από πλευράς επαγγελματικών κατηγοριών, η κατανομή έχει ως εξής:

Κατηγορία | Αριθμός | Ποσοστό |

Επικεφαλής (διαχειριστής) | 31 | 5,1 |

Επαγγελματίες | 275 | 44,9 |

Μηχανικοί | 215 | 35,0 |

Υπάλληλοι γραφείου | 61 | 9,9 |

Πωλητές και προσωπικό τεχνικής εξυπηρέτησης | 31 | 5,1 |

12. Σύμφωνα με το άρθρο 7 του κανονισμού (ΕΚ) αριθ. 1927/2006, οι Κάτω Χώρες επιβεβαίωσαν ότι η πολιτική της ισότητας μεταξύ γυναικών και ανδρών καθώς και η πολιτική κατά των διακρίσεων εφαρμόστηκαν και θα εξακολουθήσουν να εφαρμόζονται κατά τα διάφορα στάδια εφαρμογής του ΕΤΠ και, ιδίως, όσον αφορά την πρόσβαση στο ΕΤΠ.

Περιγραφή της θιγόμενης περιοχής, των αρχών και ενδιαφερόμενων μερών

13. Η γεωγραφική περιοχή που θίγεται από τις απολύσεις είναι η επαρχία Noord-Holland, περιφέρεια NUTS II ΝL32. Πρόκειται για περιοχή με υψηλή συγκέντρωση επιχειρήσεων ΤΠΕ.

14. Η αρμόδια αρχή είναι το ολλανδικό υπουργείο Κοινωνικών Υποθέσεων και Απασχόλησης και το Κέντρο για τα θέματα αγοράς εργασίας στον τομέα των ΤΠΕ («Centrum Arbeidsmarktvraagstukken»–ICT). Άλλα ενδιαφερόμενα μέρη που έχουν εμπλακεί είναι το γραφείο ΤΠΕ (οργάνωση των εργοδοτών), η συνδικαλιστική ένωση FNV Bondgenoten, η συνδικαλιστική ένωση CNV Dienstenbond, η συνδικαλιστική ένωση De Unie, ο αρμόδιος για τη χορήγηση επιδομάτων οργανισμός UWV («Uitvoeringsinstituut WerknemersVerzekeringen») WERKbedrijf, ο Δήμος του Άμστερνταμ, το κέντρο περιφερειακής κατάρτισης Amsterdam, το κέντρο περιφερειακής κατάρτισης Midden Nederland, το Avans Hogeschool και σχολές επανένταξης.

Αναμενόμενος αντίκτυπος των απολύσεων όσον αφορά την απασχόληση σε τοπικό, περιφερειακό και εθνικό επίπεδο

15. Οι επιχειρήσεις που ευθύνονται για τις απολύσεις βρίσκονται στο Άμστερνταμ και το Amstelveen, πόλεις που και οι δύο ανήκουν στην ίδια αγορά εργασίας και οικονομική οντότητα, τη Randstad. Οι Κάτω Χώρες υποστηρίζουν ότι οι απολύσεις στις δύο επιχειρήσεις θα επιδεινώσουν την κατάσταση της απασχόλησης στην επαρχία Noord-Holland, η οποία είναι ήδη πολύ άσχημη λόγω της παγκόσμιας χρηματοπιστωτικής και οικονομικής κρίσης.

16. Το 2008 ο αριθμός των ανέργων στον ενεργό πληθυσμό του Noord Holland έφτασε τους 48 500 και το 2009, ως αποτέλεσμα της παγκόσμιας οικονομικής και χρηματοπιστωτικής κρίσης, αυξήθηκε κατά 20 000 και έφτασε τους 68 300. Ο μεγαλύτερος αριθμός ανέργων στον ενεργό πληθυσμό βρίσκεται στην ευρύτερη περιοχή του Άμστερνταμ: το 2008 ήταν 19 000 και το 2009 24 500.

17. Επιπλέον, η επαρχία Noord Holland έχει πληγεί από τις απολύσεις στον τομέα των γραφικών τεχνών για τις οποίες έχουν υποβληθεί οι αιτήσεις EGF/2009/024 NL/Noord Holland και Zuid Holland κλάδος 58 και EGF/2009/026 NL/Noord Holland και Utrecht κλάδος 18.

Συντονισμένη δέσμη εξατομικευμένων υπηρεσιών προς χρηματοδότηση και λεπτομερής περιγραφή των εκτιμώμενων δαπανών, συμπεριλαμβανομένης της συμπληρωματικότητάς της με ενέργειες που χρηματοδοτούνται από τα διαρθρωτικά ταμεία

18. Προτείνονται οι ακόλουθοι τύποι μέτρων, ο συνδυασμός των οποίων θα σχηματίσει μια συντονισμένη δέσμη εξατομικευμένων υπηρεσιών με στόχο την επανένταξη των εργαζομένων στην αγορά εργασίας.

19. Καθοδήγηση για τη μετάβαση από μια θέση εργασίας σε άλλη/πλαισίωση: Αυτό αφορά την κατάρτιση εξατομικευμένου προγράμματος που θα διευκολύνει την επανένταξη στην ενεργό απασχόληση.

20. Κέντρα κινητικότητας: Αφορά τα κέντρα κινητικότητας που παρέχουν ενεργητική πλαισίωση στους απολυμένους εργαζομένους τόσο με εσωτερικούς όσο και με εξωτερικούς μέντορες, διευκόλυνση για την υποβολή αίτησης για εργασία και ευκαιρίες κατάρτισης με τη διάθεση Η/Υ, επισκόπηση κενών θέσεων εργασίας.

21. Επανένταξη στην αγορά εργασίας: Αφορά την παροχή ατομικής μέριμνας και πλαισίωσης στους απολυμένους εργαζομένους κατά τη διάρκεια του επαγγελματικού αναπροσανατολισμού και τα στάδια διερεύνησης της αγοράς εργασίας.

22. Εκπαίδευση στην υποβολή αιτήσεων: Αφορά την υποστήριξη για τη σύνταξη βιογραφικού σημειώματος, την προετοιμασία συνοδευτικής επιστολής για την υποβολή υποψηφιότητας για θέση εργασίας και την προετοιμασία για τη συνέντευξη και την παρουσίαση του υποψηφίου. Στόχος είναι η προετοιμασία και η πλαισίωση των απολυμένων κατά το στάδιο της αναζήτησης νέας εργασίας.

23. Κατάρτιση: Αφορά τα μέτρα κατάρτισης για την αύξηση της απασχολησιμότητας των απολυμένων εργαζομένων. Ανάλογα με την κατάσταση του κάθε εργαζομένου, η κατάρτιση μπορεί να συνίσταται σε επαγγελματική κατάρτιση, ανάπτυξη ειδικών δεξιοτήτων και τεχνική κατάρτιση.

24. Διερεύνηση απασχολησιμότητας: Η πτυχή αυτή αποβλέπει στον εντοπισμό των ενδιαφερόντων και προτιμήσεων των απολυμένων, την αξιολόγηση των πεδίων στα οποία έχουν επικαιροποιημένες γνώσεις καθώς και των πεδίων στα οποία χρειάζονται επιμόρφωση.

25. Οι δαπάνες εφαρμογής του ΕΤΠ, που περιλαμβάνονται στην αίτηση σύμφωνα με το άρθρο 3 του κανονισμού (EΚ) αριθ. 1927/2006, καλύπτουν τις δραστηριότητες διαχείρισης και ελέγχου.

26. Οι εξατομικευμένες υπηρεσίες που παρουσίασαν οι ολλανδικές αρχές αποτελούν ενεργητικά μέτρα για την αγορά εργασίας, στο πλαίσιο των επιλέξιμων ενεργειών που ορίζονται στο άρθρο 3 του κανονισμού (ΕΚ) αριθ. 1927/2006. Οι ολλανδικές αρχές εκτιμούν ότι το συνολικό κόστος αυτών των υπηρεσιών ανέρχεται σε 3 776 693 ευρώ και ότι οι διοικητικές δαπάνες για την εφαρμογή του ΕΤΠ ανέρχονται σε 157 362 ευρώ (4 % του συνολικού ποσού). Η συνολική συνεισφορά που ζητείται από το ΕΤΠ είναι 2 557 135 (65 % του συνολικού κόστους).

Ενέργειες | Εκτιμώμενος αριθμός εργαζομένων που δικαιούνται βοήθεια | Εκτιμώμενο κόστος ανά εργαζόμενο που δικαιούται βοήθεια (σε ευρώ) | Συνολικό κόστος (ΕΤΠ και εθνική συγχρηματοδότηση) (σε ευρώ) |

Εξατομικευμένες υπηρεσίες (άρθρο 3 παράγραφος 1 του κανονισμού (EΚ) αριθ. 1927/2006) |

Καθοδήγηση για τη μετάβαση από τη μια θέση εργασίας σε άλλη/πλαισίωση (coaching van werk naar werk/begeleiding) | 613 | 760,13 | 465 959,69 |

Κέντρα κινητικότητας (mobility centres opzet) | 613 | 119,45 | 73 222,85 |

Επανένταξη στην αγορά εργασίας | 613 | 4 940,85 | 3 028 741,05 |

Εκπαίδευση στην υποβολή αιτήσεων (solicitatietraining) | 50 | 271,48 | 13 574,00 |

Κατάρτιση (educatie) | 223 | 814,43 | 181 617,89 |

Διερεύνηση απασχολησιμότητας | 50 | 271,56 | 13 578,00 |

Υποσύνολο εξατομικευμένων υπηρεσιών | 3 776 693 |

Δαπάνες για την εφαρμογή του ΕΤΠ (άρθρο 3 παράγραφος 3 του κανονισμού (ΕΚ) αριθ. 1927/2006) |

Δραστηριότητες διαχείρισης | 39 340 |

Πληροφόρηση και δημοσιότητα | 39 341 |

Δραστηριότητες ελέγχου | 78 681 |

Υποσύνολο δαπανών για την εφαρμογή του ΕΤΠ | 157 362 |

Σύνολο εκτιμώμενων δαπανών | 3 934 055 |

Συνεισφορά ΕΤΠ (65 % των συνολικών δαπανών) | 2 557 135 |

27. Οι Κάτω Χώρες επιβεβαίωσαν ότι τα μέτρα που περιγράφονται ανωτέρω είναι συμπληρωματικά προς τις ενέργειες που χρηματοδοτούνται από τα διαρθρωτικά ταμεία. Οι ολλανδικές αρχές διευκρίνισαν ότι οι απολυθέντες εργαζόμενοι μπορούν να δικαιούνται ενίσχυση από δύο συγκεκριμένα έργα του ΕΚΤ[7] που απευθύνονται σε εργαζομένους του τομέα ΤΠΕ. Οι Κάτω Χώρες έχουν θέσει σε εφαρμογή τους αναγκαίους μηχανισμούς για να αποτρέψουν τον κίνδυνο διπλής χρηματοδότησης από το ΕΤΠ και άλλα χρηματοδοτικά μέσα της ΕΕ.

Ημερομηνία κατά την οποία άρχισαν να παρέχονται ή σχεδιάζεται να αρχίσουν να παρέχουν οι εξατομικευμένες υπηρεσίες στους πληττόμενους εργαζομένους

28. Την 1η Μαΐου 2009 οι Κάτω Χώρες ξεκίνησαν την παροχή εξατομικευμένων υπηρεσιών στους θιγόμενους εργαζομένους που περιλαμβάνονται στη συντονισμένη δέσμη μέτρων η οποία προτάθηκε για συγχρηματοδότηση από το ΕΤΠ. Συνεπώς, η ημερομηνία αυτή αποτελεί την αφετηρία της περιόδου επιλεξιμότητας για κάθε βοήθεια που θα μπορούσε να χορηγηθεί από το EΤΠ.

Διαδικασίες διαβούλευσης με τους κοινωνικούς εταίρους

29. Οι Κάτω Χώρες διευκρίνισαν ότι και οι δύο επιχειρήσεις συμμορφώθηκαν με την υποχρέωση να διαβουλεύονται με τους κοινωνικούς εταίρους επί κοινωνικού σχεδίου σε περίπτωση ομαδικών απολύσεων που υπερβαίνουν τις 30 απολύσεις. Η CA-ICT, που αποτελείται από εκπροσώπους εργοδοτών και εργαζομένων, διαδραμάτισε σημαντικό ρόλο στην προετοιμασία των μέτρων.

30. Οι ολλανδικές αρχές επιβεβαίωσαν ότι πληρούνται οι απαιτήσεις που καθορίζονται στην ενωσιακή και εθνική νομοθεσία σχετικά με τις ομαδικές απολύσεις.

Πληροφορίες για τις ενέργειες που είναι υποχρεωτικές δυνάμει της εθνικής νομοθεσίας ή σύμφωνα με τις συλλογικές συμβάσεις εργασίας

31. Όσον αφορά την τήρηση των κριτηρίων που προβλέπονται στο άρθρο 6 του κανονισμού (ΕΚ) αριθ. 1927/2006, στην αίτησή τους οι ολλανδικές αρχές:

32. διαβεβαίωσαν ότι η χρηματοδοτική συνεισφορά του ΕΤΠ δεν αντικαθιστά μέτρα που αποτελούν ευθύνη των επιχειρήσεων βάσει της εθνικής νομοθεσίας ή των συλλογικών συμβάσεων·

33. απέδειξαν ότι η χρηματοδοτική συνεισφορά του ΕΤΠ παρέχει στήριξη σε μεμονωμένους εργαζομένους και δεν χρησιμοποιείται για την αναδιάρθρωση εταιρειών ή τομέων·

34. διαβεβαίωσαν ότι οι επιλέξιμες ενέργειες που αναφέρονται ανωτέρω δεν επιχορηγούνται από άλλα χρηματοδοτικά μέσα της ΕΕ.

Συστήματα διαχείρισης και ελέγχου

35. Οι Κάτω Χώρες ενημέρωσαν την Επιτροπή ότι η διαχείριση και ο έλεγχος της χρηματοδοτικής συνεισφοράς θα πραγματοποιούνται από τους ίδιους φορείς που διαχειρίζονται και ελέγχουν τις χρηματοδοτήσεις του Ευρωπαϊκού Κοινωνικού Ταμείου (ΕΚΤ) στις Κάτω Χώρες.

Χρηματοδότηση

36. Με βάση την αίτηση των Κάτω Χωρών, η προτεινόμενη συνεισφορά του ΕΤΠ στη συντονισμένη δέσμη εξατομικευμένων υπηρεσιών ανέρχεται σε 2 557 135 ευρώ, ποσό που αντιπροσωπεύει το 65 % του συνολικού κόστους. Η βοήθεια που προτείνει η Επιτροπή βάσει του Ταμείου στηρίζεται στις πληροφορίες που χορήγησαν οι Κάτω Χώρες.

37. Λαμβάνοντας υπόψη το μέγιστο δυνατό ποσό χρηματοδοτικής συνεισφοράς από το ΕΤΠ που καθορίζεται σύμφωνα με το άρθρο 10 παράγραφος 1 του κανονισμού (EΚ) αριθ. 1927/2006, καθώς και τα περιθώρια για την εκ νέου διάθεση πιστώσεων, η Επιτροπή προτείνει την κινητοποίηση του ΕΤΠ για το σύνολο του ποσού που προαναφέρεται, το οποίο θα διατεθεί στο πλαίσιο του τομέα 1α του δημοσιονομικού πλαισίου.

38. Μετά τη διάθεση του προτεινόμενου ποσού χρηματοδοτικής συνεισφοράς θα παραμείνει διαθέσιμο για χρηματοδότηση κατά τη διάρκεια των τελευταίων τεσσάρων μηνών του έτους ποσοστό μεγαλύτερο από το 25% του μέγιστου ετήσιου ποσού του ΕΤΠ, όπως απαιτείται από το άρθρο 12 παράγραφος 6 του κανονισμού (ΕΚ) αριθ. 1927/2006.

39. Με την υποβολή της παρούσας πρότασης παρέμβασης του ΕΤΠ, η Επιτροπή κινεί την απλουστευμένη διαδικασία τριμερών συσκέψεων, όπως προβλέπεται στο σημείο 28 της διοργανικής συμφωνίας της 17ης Μαΐου 2006, ώστε να επιτευχθεί η συμφωνία των δύο σκελών της αρμόδιας για τον προϋπολογισμό αρχής για την ανάγκη χρησιμοποίησης του ΕΤΠ και του απαιτούμενου ποσού. Η Επιτροπή καλεί το πρώτο από τα δύο σκέλη της αρμόδιας για τον προϋπολογισμό αρχής που θα καταλήξει σε συμφωνία για το σχέδιο της πρότασης κινητοποίησης, στο κατάλληλο πολιτικό επίπεδο, να ενημερώσει το άλλο σκέλος και την Επιτροπή για τις προθέσεις του. Σε περίπτωση διαφωνίας ενός εκ των δύο σκελών της αρμόδιας για τον προϋπολογισμό αρχής, θα συγκληθεί επίσημη τριμερής σύσκεψη.

40. Η Επιτροπή θα υποβάλει ξεχωριστά αίτηση μεταφοράς για να εγγραφούν στον προϋπολογισμό του 2010 ειδικές πιστώσεις ανάληψης υποχρεώσεων και πληρωμών, όπως απαιτείται από το σημείο 28 της διοργανικής συμφωνίας της 17ης Μαΐου 2006.

Πηγές των πιστώσεων πληρωμών

41. Στο παρόν στάδιο της εφαρμογής, προβλέπεται ότι το τρέχον έτος δεν θα αξιοποιηθούν πλήρως οι πιστώσεις πληρωμών που είναι διαθέσιμες το 2010 στη γραμμή προϋπολογισμού 01.0404 «Πρόγραμμα-πλαίσιο για την καινοτομία και την ανταγωνιστικότητα - Πρόγραμμα επιχειρηματικότητας και καινοτομίας».

42. Η γραμμή αυτή καλύπτει δαπάνες που αφορούν την εφαρμογή του χρηματοδοτικού μέσου του εν λόγω προγράμματος, κύριος στόχος του οποίου είναι η διευκόλυνση της πρόσβασης των μικρομεσαίων επιχειρήσεων στη χρηματοδότηση. Μεσολαβεί κάποιο χρονικό διάστημα μεταξύ των μεταβιβάσεων στους καταπιστευματικούς λογαριασμούς που διαχειρίζεται το Ευρωπαϊκό Ταμείο Επενδύσεων και των εκταμιεύσεων προς τους δικαιούχους. Η χρηματοπιστωτική κρίση έχει επηρεάσει σοβαρά τις προβλέψεις όσον αφορά τις εκταμιεύσεις για το 2010. Ως αποτέλεσμα, για να αποφευχθούν τα υπερβολικά υπόλοιπα στους καταπιστευματικούς λογαριασμούς, αναθεωρήθηκε η μέθοδος υπολογισμού των πιστώσεων πληρωμών, ώστε να ληφθούν υπόψη οι αναμενόμενες εκταμιεύσεις. Συνεπώς, μπορεί να καταστεί διαθέσιμο για μεταφορά το ποσό των 2 557 135 ευρώ.

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2010/012 NL/Noord Holland ICT από τις Κάτω Χώρες)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης,

τη διοργανική συμφωνία, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση[8], και ιδίως το σημείο 28,

τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση[9], και ιδίως το άρθρο 12 παράγραφος 3,

έχοντας υπόψη την πρόταση της Ευρωπαϊκής Επιτροπής[10],

Εκτιμώντας τα ακόλουθα:

(1) Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε για να παρέχει πρόσθετη στήριξη στους εργαζομένους που απολύονται εξαιτίας μεγάλων διαρθρωτικών αλλαγών στη μορφή του παγκόσμιου εμπορίου λόγω της παγκοσμιοποίησης και για να τους ενισχύει κατά την επανένταξή τους στην αγορά εργασίας.

(2) Το πεδίο εφαρμογής του ΕΤΠ επεκτάθηκε στις αιτήσεις που υποβάλλονται μετά την 1η Μαΐου 2009 προκειμένου να συμπεριλάβει την υποστήριξη των εργαζομένων που απολύθηκαν ως άμεσο αποτέλεσμα της παγκόσμιας οικονομικής και χρηματοπιστωτικής κρίσης.

(3) Η διοργανική συμφωνία της 17ης Μαΐου 2006 επιτρέπει την κινητοποίηση του ΕΤΠ εντός του ανώτατου ετήσιου ορίου των 500 εκατ. ευρώ.

(4) Στις 8 Απριλίου 2010 οι Κάτω Χώρες υπέβαλαν αίτηση για την κινητοποίηση του ΕΤΠ, όσον αφορά τις απολύσεις σε δύο επιχειρήσεις που λειτουργούν στον κλάδο 46 της NACE αναθ. 2 («Χονδρικό εμπόριο, εκτός από το εμπόριο μηχανοκίνητων οχημάτων και μοτοσικλετών») στην περιφέρεια NUTS II Noord Holland (NL32) των Κάτω Χωρών την οποία συμπλήρωσε με πρόσθετες πληροφορίες έως τις 5 Αυγούστου 2010. Η αίτηση πληροί τις απαιτήσεις που προβλέπονται για τον καθορισμό των χρηματοδοτικών συνεισφορών, σύμφωνα με το άρθρο 10 του κανονισμού (ΕΚ) αριθ. 1927/2006. Κατά συνέπεια, η Επιτροπή προτείνει τη διάθεση ποσού 2 557 135 ευρώ.

(5) Επομένως, θα πρέπει να κινητοποιηθεί το ΕΤΠ για τη χορήγηση χρηματοδοτικής συνεισφοράς στο πλαίσιο της αίτησης που υπέβαλαν οι Κάτω Χώρες,

ΑΠΟΦΑΣΙΖΟΥΝ:

Άρθρο 1

Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2010, κινητοποιείται το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) για την παροχή ποσού 2 557 135 ευρώ σε πιστώσεις ανάληψης υποχρεώσεων και σε πιστώσεις πληρωμών.

Άρθρο 2

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης .

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] ΕΕ C 139 της 14.6.2006, σ. 1.

[2] ΕΕ L 406 της 30.12.2006, σ. 1.

[3] Κανονισμός (ΕΚ) αριθ. 1893/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, για τη θέσπιση της στατιστικής ταξινόμησης των οικονομικών δραστηριοτήτων NACE—αναθεώρηση 2 και για την τροποποίηση του κανονισμού (ΕΟΚ) αριθ. 3037/90 του Συμβουλίου και ορισμένων κανονισμών των Ευρωπαϊκών Κοινοτήτων σχετικών με ειδικούς στατιστικούς τομείς, ΕΕ L 393 της 30.12.2006, σ. 1.

[4] Σύμφωνα με άρθρο 3 παράγραφος 3 του κανονισμού (ΕΚ) αριθ. 1927/2006.

[5] http://www.ict-barometer.nl.

[6] http://www.oecd.org.

[7] 2008ESFN226 (περίοδος έργου από 1-4-2009 έως 31-3-2010) και 2008ESFB295 (περίοδος έργου από 1-11-2009 έως 31-10-2010).

[8] ΕΕ C 139 της 14.6.2006, σ. 1.

[9] ΕΕ L 406 της 30.12.2006, σ. 1.

[10] ΕΕ C […] της […], σ. […].